Wallabies breek Skotte se harteDie Wallabies het Saterdagaand met 16-15 geseëvier. (Foto: Andy Buchanan/AFP) ŉ Rugbyspan kan nie sonder ŉ betroubare stelskopper klaarkom nie. Dit het die Skotte Saterdagaand op Murrayfield in Edinburg opnuut besef toe die losskakel Blair Kinghorn met ŉ doodsnikstrafdoel van 45 m misluk het wat sy span die eenmalige toetswedstryd teen Australië kon laat wen het. Die Wallabies het met 16-15 geseëvier nadat die bal, met net 40 sekondes oor, links verby die regoppaal getrek het. Hoe het die Skotte nie na ŉ Naas Botha, Morné Steyn, Pat Lambie of Louis Koen gesmag nie? Daardie spelers wat ŉ toetswedstryd in die doodsnikke met ŉ moeilike strafdoel beklink het. Kinghorn, wat reeds in 38 toetse gespeel het, kon nog net ses strafdoele en 15 doelskoppe oorklits, ŉ skrale 48 punte met die skoen. Finn Russell, wat normaalweg die Skotte se doelskoppe behartig, het weer in onguns by die afrigter Gregor Towsend beland en nou betaal die Skotte ŉ baie duur prys. Kinghorn is nie eens Edinburg se voorste doelskopper nie, want die Argentyn Emiliano Bofelli vervul dié taak. Het die Skotte dan nie vergeet hoe Bernard Foley, die Wallabies se losskakel, hulle ook in die kwarteindronde van die Wêreldbekertoernooi in Frankryk met ŉ doodsnikstrafdoel gekelder het nie? Nietemin, nie een van die spanne het werklik oortuig nie en ŉ mens ys om te dink wat gaan gebeur wanneer die Wallabies volgende week teen die Franse in Parys speel. Ook wanneer die Skotte, wat komende Saterdag teen Fidji speel, die All Blacks moet aandurf, al gee die Nieu-Seelanders nie meer die pas in wêreldrugby aan nie. Daar was darem ŉ paar opflikkerings, soos die terugkeer van die oud-Wallabykaptein Michael Hooper, wat ŉ lang ruskans gegun is om sy persoonlike gesondheidsprobleme te bowe te kom. Dan was daar ook die Skotse debuut vir die gewese Wallaby-agtsteman Jack Dempsey, wat 15 toetse vir die Wallabies gespeel het, maar volgens die nuwe verblyfkwalifikasies vir Skotland mag speel. Dissipline het ook by albei spanne gelol en die Engelse skeidsregter Luke Pearce het die Skotte 15 keer gestraf en die Wallabies 14 keer. Dit was wel albei spanne se eerste toets sedert Junie, maar daar lê baie harde werk voor. Puntemakers: Australië 16 (6): Drie: James Slipper. Doelskop: Bernard Foley. Strafdoele: Foley (3). Skotland 15 (5): Drieë: Ollie Smith, Blair Kinghorn. Doelskop: Kinghorn. Strafdoel: Kinghorn.